În cadrul săptămânii mobilităţii europene, sâmbătă, brașovenii vor avea posibilitatea de a călători cu mijloacele de transport în comun în mod gratuit. „Sperăm ca, în felul acesta, să îi convingem pe cât mai mulţi dintre cei care astăzi utilizează autoturismele proprii pentru transportul spre serviciu sau pentru a duce copiii la şcoală să încerce şi transportul în comun, mai ales că acest tip de transport poate reprezenta cea mai bună soluţie în interiorul oraşului. Totodată, transportul în comun poate fi o soluţie şi pentru cei din afara Braşovului, care îşi pot lăsa maşinile la terminalele RAT de la intrările în oraş, pentru a-şi continua călătoria cu mijloacele de transport ale RATBV S.A. Sunt zone în care accesul auto este foarte dificil, în special la orele de vârf, iar dacă la aceasta adăugăm şi căutarea unui loc de parcare, vom vedea că transportul public nu este doar soluţia optimă din punct de vedere economic, ci şi din punct de vedere al timpului petrecut în trafic”, a precizat primarul George Scripcaru.

Acesta a mai adăugat faptul că tocmai în vederea dezvoltării transportului public, de curând, a fost finanţat contractul de achiziţie, cu sprijinul BERD, a 105 autobuze Euro 6, care, etapizat, începând cu luna noiembrie, vor intra în circulaţie. La aceasta se adaugă proiectul depus la MDRAP pentru achiziţia a 26 de troleibuze, şi cel cu finanţare pe POR pentru achiziţia de autobuze electrice sau hibrid. „Dacă la aceste demersuri includem şi intenţiile Ministerului Mediului de a ne sprijini, inclusiv financiar, în achiziţia de autobuze electrice, vedem că într-un timp relativ scurt, transportul în comun în Braşov nu doar că va fi cel mai eficient mijlioc de transport în oraşul nostru, dar va fi şi cel mai puţin poluant. Strategia municipiului Braşov în domeniul transportului în comun cuprinde şi proiectele de tip park&ride, cel mai avansat din acest punct de vedere fiind cel de la fostul Stadionul Municipal, pentru care am demarat procedura de întocmire a documentaţiei şi pe care sperăm să îl realizăm cu fonduri de la Uniunea Europeană, prin Programul Operaţional Regional. În felul acesta punem la dispoziţia tuturor celor care vin dinspre Bran-Râşnov-Cristian şi Codlea-Ghimbav cea mai bună soluţie de transport, parcare pentru maşină şi acces la mijloacele de transport în comun spre toate direcţiile”, a subliniat primarul George Scripcaru.

În plus, încă de luni, RATBV a introdus cu sprijinul celor de la Merces un autobuz pe care de asemenea, se circulă gratuit tot pentru a marca Săptămâna Mobilității.

Distribuie articolul: Facebook

Twitter

Email

Listare

